Ir-Russja esprimiet tħassib wara li l-Istati Uniti poġġiet madwar 8,500 suldat fuq stat ta' allert fost stennija li huma jkunu stazzjonati fl-Ewropa f'każ ta' eskalazzjoni fil-kriżi ta' Moska mal-Ukrajna. Kelliema għal Moska anki akkużaw lill-Istati Uniti 'b'li qed trewwaħ it-tensjoni dwar l-Ukrajna'. Dan minkejja li r-Russja, fl-aħħar ġimgħat, bagħtet l-għexieren tal-eluf tas-suldati mal-fruntiera tal-Ukrajna – fost sinjali li dawn kapaċi jinvadu l-art tal-ġar minn ħin għall-ieħor. Il-pajjiżi tal-Punent qed jakkużaw lir-Russja dwar 'pjan biex terġa' tattakka lill-Ukrajna wara l-invażjoni tal-2014'. Moska qed tiċħad dwar dan iżda qalet li kapaċi tieħu 'azzjoni militari' mhix speċifikata dment li jibqgħu injorati d-domandi tagħha — partikularment biex l-Alleanza tan-NATO ma tammetti qatt lill-Ukrajna bħala membru. In-NATO, issa, qed tpoġġi l-qawwiet tagħha fuq standby hi u tirrinforza l-preżenza tagħha fl-Ewropa tal-Lvant b'aktar vapuri tal-gwerra u fighter-jets. Dan waqt li r-Russja kundannat dan il-pass bħala 'sinjali ta' isteriżmu min-naħa tal-Punent'.